

*Αθήνα, 19 Μαίου 2025*

**ΕΡΩΤΗΣΗ**

**Προς την κυρία Υπουργό Παιδείας, Θρησκευμάτων και Αθλητισμού**

**Θέμα: Να ακυρωθεί το απαράδεκτο σχέδιο μετατροπής της τεχνικής επαγγελματικής εκπαίδευσης σε τιμωρητικό μηχανισμό.**

Η κυβέρνηση ανακοίνωσε ότι θα ιδρύσει δέκα Τεχνικά Γυμνάσια, στο πλαίσιο της πρόληψης της νεανικής παραβατικότητας. Αυτό το σχέδιο με βάση την παιδαγωγική επιστήμη αλλά και τη διεθνή εμπειρία δεν είναι απλώς λανθασμένο – είναι κοινωνικά άδικο και παιδαγωγικά επικίνδυνο. To σχολείο αυτό, σύμφωνα με τις δημόσιες ανακοινώσεις θα διαχωρίζει τους “παραβατικούς” μαθητές και θα τους απομακρύνει από την ευρύτερη γνώση και καλλιέργεια, αλλά και τις ευκαιρίες. Στην πράξη, δεν θα τους δίνει τα ίδια εφόδια με τα υπόλοιπα παιδιά, αλλά θα τους εξωθεί σε ένα σχολείο με τιμωρητική λογική – χωρίς καμία εγγύηση ότι θα συνεχίσουν τις σπουδές τους, ή θα έχουν ισότιμες δυνατότητες.

**Επειδή** η επιλογή αυτή δεν βασίζεται σε τεκμηριωμένα επιστημονικά στοιχεία, ούτε σε θετικά ευρωπαϊκά παραδείγματα.

**Επειδή** όπου εφαρμόστηκε, όπως στην Αυστρία και την Ολλανδία, άνοιξε την ψαλίδα των κοινωνικών ανισοτήτων.

**Επειδή** η σύνδεση της τεχνικής εκπαίδευσης με την “αντιμετώπιση της παραβατικότητας” είναι άκρως ανησυχητική κι αντιεπιστημονική.

**Επειδή** μία τέτοια διαδικασία επιτείνει τον κοινωνικό στιγματισμό.

**Επειδή** αντί να σχεδιάζονται σχολεία αποκλεισμού, θα πρέπει να ενισχυθεί το ενιαίο, δημόσιο δωρεάν σχολείο για όλα τα παιδιά, με στήριξη, πόρους και εκπαιδευτικούς που να μπορούν να δουλεύουν με ποικιλία αναγκών και δυνατοτήτων.

**Επειδή** η εκπαίδευση δεν είναι για να τιμωρεί παιδιά, αλλά για να τα μορφώνει, να τα ενδυναμώνει και να τα βοηθά να σταθούν όρθια σε ένα δύσκολο κόσμο.

 **Ερωτάται η κυρία Υπουργός:**

Ποια επιστημονικά δεδομένα στηρίζουν την ίδρυση Τεχνικών Γυμνασίων;

Πώς ακριβώς αυτά τα σχολεία θα “προλαμβάνουν” τη βία και την παραβατικότητα;

Πώς τεκμηριώνεται ως “προαιρετική” η φοίτηση στα Τεχνικά Γυμνάσια,;

Πώς θα διασφαλίσετε ότι αυτά τα σχολεία δεν θα στιγματίσουν τους μαθητές;

Γιατί δεν επενδύετε στην ενίσχυση του δημόσιου σχολείου για όλους και όλες, με ψυχολόγους, κοινωνικούς λειτουργούς και υποστήριξη για τα παιδιά που έχουν δυσκολίες;

**Η ερωτούσα βουλευτής**

**Μάλαμα Κυριακή**